Ben Okri
Ben Okri er en nigeriansk forfatter, bosat i London. Okri er et af afrikansk litteraturs mest lysende talenter. Han levendegør myter, er en visionær fortæller, som besynger menneskers samhørighed med det kosmiske og digter forføriske utopier. Kilden til sine historier finder han trods udlændighed i den mundtlige fortælletradition, han kender fra sin barndom. Kimen til hans kunst blev lagt i landsbyens liv og den besjælede natur.
I sine store prosaværker fra 1981 og 1990'erne finder han sit materiale i millionbyen Lagos' mylder. Genskabelsen af overlevelse, magi, samhørighed og konflikter i et slumområde gør op med forestillingen om, at økonomisk og kulturel fattigdom hører sammen.
Romanerne er tematisk forbundne. I The Landscapes Within (1981) og Dangerous Love (1996, dansk titel: Farlig kærlighed, 1997) beskriver han et sødmefuldt, men tragisk kærlighedsforhold, set fra den forelskede kunstner Omovos synsvinkel. Han efterstræber den gifte Ifeyiwa, som er et "mirakel i ghettoens nat". I The Famished Road (1991, dansk titel: Sultens vej, 1993), som vandt Bookerprisen i 1991, Songs of Enchantment (1993, dansk titel: Fortryllelsens sange, 1994) og Infinite Riches (1998) er hovedfiguren det rastløse åndebarn Azaro, som skønt afdød hjemsøger familiemedlemmer og har særlig adgang til deres drømme og maltrakterer deres liv. I fortællingernes Lagos er alt bevægeligt og mangetydigt. Det indre bliver det ydre, som når personernes sindsstemninger fremstilles som sansninger af omverdenen snarere end som sjælelige tilstande. Storbytemaerne i Okris novellesamling Incidents at the Shrine (1986) gennemskrives i en anderledes nøgtern og næsten minimalistisk stil.
Starbook (2007, dansk titel: Stjernebogen: en magisk fortælling om kærlighed og fornyelse, 2009) er en lyrisk og stilren fabel om en prins, der gennemgår utallige prøvelser i sin søgen efter harmoni, i verden præget af paradokser og kolde vinde. Han finder den i kærligheden til en kvinde, der inkarnerer kunstens mirakel.
I 2018 udkom digtsamlingen Rise Like Lions: Poetry for the Many, hvis titel spejler de grandiose temaer der præger The Freedom Artist, fra 2019. Romanen er en i lange stræk en dystopisk fortælling om menneskeheden, der lever indespærret i et fængsel af kontrol og konventioner, men som i glimt og til sidst sprænges af fantasien. Romanen kulminerer med, at fængslets porte åbnes, og den befriede menneskehed strømmer ud.